Skólameistari Hallormsstaðaskóla vonar að viðurkenning skólans á háskólastigi opni nýjar dyr og laði nemendur frá erlendum háskólum til Íslands að læra um sjálfbærni og sköpun.
Hallormsstaðaskóli hefur fengið formlega viðurkenningu á háskólastigi. Skólameistarinn vonar að það auki samstarf við aðra háskóla og laði erlenda nemendur til landsins.
Hallormsstaðaskóli átti í vetur 90 ára starfsafmæli. Fyrir nokkrum árum var námi við skólann breytt og tekið upp nám í sjálfbærni og sköpun með áherslu á að nýta það sem náttúran gefur. Það var gert eftir að erfitt reyndist að fá gamla hússtjórnarnámið viðkurkennt á framhaldsskólastigi. Bryndís Fíóna Ford skólameistari segir að breytingar á náminu og viðurkenning námsbrautar á fjórða hæfnisþrepi, sem samsvarar háskólastigi, opni nýjar dyr. Þetta auki möguleika á samstarfi við aðra skóla. Ekki síst erlendar menntastofnanir.
Nemendur geta komið hingað í nám og fengið það metið á milli og séð kannski fyrir sér að koma hingað í ákveðið skiptinám sem hluta af öðru námi innan sjálfbærni og sköpunar.
Hallormsstaðaskóli býður upp á ákveðna vinnuaðstöðu hér sem snýr að textíl og meðferð matvæla. Við erum líka með ákveðið land í kringum okkur til landbúnaðar jafnvel og ræktunar og skógarafurða. Við horfum til þess að nemendur koma inn með ákveðna hugmynd að því sem þeir kafa dýpra í og reynum að koma til móts við að nemendur geta unnið á sínu áhugasviði.
Sköpun er líka hluti af náminu enda er hún mikilæg fyrir sjálfbæra þróun.
Að virkja sköpunarkraft nemenda og koma þeim inn í meiri nýsköpun; það er lykillinn líka að því að ná ákveðinni sjálfbærni í gegn.